62019CJ0845_RES
Apvienotās lietas C‑845/19 un C‑863/19
Kriminālprocesi
pret
DRunTS
(Apelativen sad – Varna lūgums sniegt prejudiciālu nolēmumu)
Tiesas (trešā palāta) 2021. gada 21. oktobra spriedums
Lūgums sniegt prejudiciālu nolēmumu – Tiesu iestāžu sadarbība krimināllietās – Direktīva 2014/42/ES – Nozieguma rīku un noziedzīgi iegūtu līdzekļu iesaldēšana un konfiskācija Eiropas Savienībā – Piemērošanas joma – Nelikumīgi iegūtu aktīvu konfiskācija – Ekonomisks ieguvums no noziedzīga nodarījuma, par kuru nav ticis pasludināts notiesājošs spriedums – 4. pants – Konfiskācija – 5. pants – Paplašināta konfiskācija – 6. pants – Aktīvu konfiskācija, ko piemēro trešai personai – Nosacījumi – Iespējamai trešai personai piederošas naudas summas konfiskācija – Trešā persona, kurai nav tiesību piedalīties konfiskācijas procedūrā – Eiropas Savienības Pamattiesību hartas 47. pants
Tiesu iestāžu sadarbība krimināllietās – Nozieguma rīku un noziedzīgi iegūtu līdzekļu iesaldēšana un konfiskācija Eiropas Savienībā – Direktīva 2014/42 – Piemērošanas joma – Noziedzīgs nodarījums, ko veido narkotisko vielu glabāšana to realizācijas nolūkā – Iekļaušana – Visi ar šī noziedzīgā nodarījuma izdarīšanu saistītie fakti, kas attiecas tikai uz vienu dalībvalsti – Ietekmes neesamība
(LESD 83. panta 1. punkta pirmā daļa; Eiropas Parlamenta un Padomes Direktīvas 2014/42 3. panta g) punkts; Padomes Pamatlēmuma 2004/757 2. panta 1. punkta a) un c) apakšpunkts)
(skat. 27.–34. punktu un rezolutīvās daļas 1) punktu)
Tiesu iestāžu sadarbība krimināllietās – Nozieguma rīku un noziedzīgi iegūtu līdzekļu iesaldēšana un konfiskācija Eiropas Savienībā – Direktīva 2014/42 – Ekonomisks ieguvums, kas tieši vai netieši izriet no noziedzīgiem nodarījumiem – Jēdziens – Īpašums, kurš veido ekonomisku ieguvumu no noziedzīga nodarījuma, par kuru tā izdarītājs ir ticis notiesāts – Vienam un tam pašam noziedzīga nodarījuma izdarītājam piederoši īpašumi, kas saskaņā ar valsts tiesas, kurā celta prasība, pārliecību izriet no citām noziedzīgajām darbībām – Iekļaušana – Nosacījumi – Šīs direktīvas 8. panta 8. punktā paredzēto garantiju ievērošana – Attiecīgais noziedzīgais nodarījums, kas ietilpst šīs direktīvas 5. panta 2. punktā uzskaitīto noziedzīgs nodarījumu sarakstā – Attiecīgais noziedzīgs nodarījums, kas var tieši vai netieši radīt ekonomisku ieguvumu
(Eiropas Parlamenta un Padomes Direktīvas 2014/42 11., 19., 20. un 21. apsvērums un 2. panta 1. un 2. punkts, 4. panta 1. punkts, 5. pants, 6. pants un 8. panta 8. punkts; Padomes Pamatlēmuma 2004/757 2. panta 1. punkta c) apakšpunkts, 4. panta 2. punkta b) apakšpunkts)
(skat. 38., 40., 44.–46., 50.–55., 58.–60, 62., 64.–67., 69.–71. punktu un rezolutīvās daļas 2) punktu)
Tiesu iestāžu sadarbība krimināllietās – Nozieguma rīku un noziedzīgi iegūtu līdzekļu iesaldēšana un konfiskācija Eiropas Savienībā – Direktīva 2014/42 – Pamattiesības – Tiesības uz efektīvu tiesību aizsardzību – Valsts tiesiskais regulējums, kurā ir atļauts par labu valstij konfiscēt tādu īpašumu, kas pieder personai, kura nav izdarījusi noziedzīgo nodarījumu – Attiecīgā persona, kurai nav iespējas piedalīties konfiskācijas procedūrā – Nepieļaujamība
(Eiropas Savienības Pamattiesību hartas 47. pants; Eiropas Parlamenta un Padomes Direktīvas 2014/42 33. apsvērums un 8. panta 1., 7. un 9. punkts)
(skat. 75., 76., 78.–85. punktu un rezolutīvās daļas 3) punktu)
Rezumējums
Tiesa precizē dažus noteikumus direktīvā par nozieguma rīku un noziedzīgi iegūtu līdzekļu iesaldēšanu un konfiskāciju Eiropas Savienībā
Šī direktīva nepieļauj tādu valsts tiesisko regulējumu, ar ko tiek pieļauta tāda īpašuma konfiskācija par labu valstij, par kuru tiek apgalvots, ka tas pieder citai personai, nevis attiecīgā noziedzīgā nodarījuma izdarītājam, ja šai citai personai nav iespējas piedalīties konfiskācijas procedūrā
Divi Bulgārijas valstspiederīgie (turpmāk tekstā – “attiecīgās personas”) tika notiesāti par to, ka viņi 2019. gada februārī Varnā (Bulgārija) bez atļaujas realizācijas nolūkā glabāja sevišķi bīstamas narkotiskās vielas. Pēc šīs notiesāšanas Okrazhna prokuratura – Varna (Varnas apgabala prokuratūra, Bulgārija) lūdza Okrazhen sad Varna (Varnas apgabaltiesa, Bulgārija) konfiscēt naudas summas, kas tika atrastas attiecīgo personu mājokļos kratīšanas laikā.
Tiesas sēdē šajā tiesā attiecīgās personas paziņoja, ka konfiscētās naudas summas pieder viņu ģimenes locekļiem. Pēdējie minētie nepiedalījās tiesvedībā minētajā tiesā, jo valsts tiesības to nepieļauj. Šī pati tiesa atteicās atļaut konfiscēt minētās naudas summas, uzskatot, ka noziedzīgais nodarījums, par kuru attiecīgās personas tika notiesātas, pēc rakstura nebija tāds, kas nevarēja radīt ekonomiskus ieguvumus. Turklāt, lai gan bija pierādījumi tam, ka šīs attiecīgās personas ir nodarbojušās ar narkotisko vielu pārdošanu, attiecībā uz viņām netika sākta kriminālvajāšana un viņas netika notiesātas par šādu noziedzīgo nodarījumu. Varnas apgabala prokuratūra apstrīdēja šo spriedumu, apgalvojot, ka, piemērojot atbilstošās valsts tiesību normas, minētā tiesa neesot ņēmusi vērā Direktīvu 2014/42 (
1
).
Šādos apstākļos iesniedzējtiesa nolēma uzdot Tiesai jautājumu par pārrobežu situācijas nepieciešamību, lai varētu piemērot Direktīvu 2014/42, par šajā direktīvā paredzētās konfiskācijas apjomu, kā arī par apjomu tiesībām uz efektīvu tiesību aizsardzību, kas ir atzītas trešai personai, kura apgalvo vai attiecībā uz kuru tiek apgalvots, ka tai pieder konfiscējamais īpašums. Tādējādi Tiesa spriedumā spriež par jautājumiem, kuriem ir izšķiroša nozīme, lai precizētu Direktīvas 2014/42 piemērošanas jomu un atsevišķu tās galveno jēdzienu interpretāciju.
Tiesas vērtējums
Pirmkārt, Tiesa konstatē, ka narkotisko vielu glabāšana to realizācijas nolūkā ietilpst Direktīvas 2014/42 piemērošanas jomā, lai gan visi fakti, kas ir saistīti ar šī noziedzīgā nodarījuma izdarīšanu, attiecas tikai uz vienu dalībvalsti. Saskaņā ar LESD (
2
) šāds noziedzīgs nodarījums ir viens no īpaši smagiem noziegumiem ar pārrobežu dimensiju, kas ir minēti šajā līgumā. Līdz ar to Savienības likumdevēja kompetencē ir pieņemt minimālus saskaņošanas noteikumus attiecībā uz noziedzīgu nodarījumu un sankciju definēšanu šajā jomā, jo šī kompetence attiecas arī uz situācijām, kurās konkrēta noziedzīga nodarījuma fakti ir saistīti tikai ar vienu dalībvalsti.
Otrkārt, Tiesa uzskata, ka Direktīvā 2014/42 ir paredzēta ne tikai to īpašumu konfiskācija, kuri veido ekonomisku ieguvumu, kas izriet no noziedzīga nodarījuma, par kuru ir ticis notiesāts šī noziedzīgā nodarījuma izdarītājs, bet arī tāda īpašuma konfiskācija, kas pieder noziedzīgā nodarījuma izdarītājam un par ko valsts tiesa, kas izskata lietu, ir pārliecināta, ka tas ir iegūts no citām noziedzīgām darbībām. Tomēr šāda konfiskācija ir jāveic, ievērojot šajā direktīvā paredzētās garantijas (
3
), un uz to attiecas nosacījums, ka noziedzīgais nodarījums, par kuru tā izdarītājs ir notiesāts, ir viens no šajā direktīvā uzskaitītajiem (
4
) un ka šis noziedzīgais nodarījums var radīt tiešu vai netiešu ekonomisku ieguvumu.
Attiecībā uz pirmā veida konfiskāciju ir nepieciešams, lai noziedzīgi iegūtie līdzekļi, kurus ir paredzēts konfiscēt, izrietētu no noziedzīga nodarījuma, par kuru attiecībā uz noziedzīgā nodarījuma izdarītāju ir pieņemts galīgs notiesājošs spriedums.
Attiecībā uz otro gadījumu, kurš attiecas uz īpašumu paplašinātu konfiskāciju (
5
), Tiesa precizē, pirmkārt, ka, nosakot, vai noziedzīga nodarījuma rezultātā var tikt gūts ekonomisks ieguvums, dalībvalstis var ņemt vērā modus operandi, piemēram, vai noziedzīgais nodarījums tika izdarīts saistībā ar organizētu noziedzību vai ar nodomu radīt regulāru peļņu noziedzīgu nodarījumu rezultātā (
6
). Otrkārt, valsts tiesas pārliecībai, ka īpašums ir iegūts no noziedzīgas darbības, ir jābūt pamatotai ar lietas apstākļiem, tostarp precīziem faktiem un pieejamiem pierādījumiem (
7
). Šajā kontekstā tiesa tostarp var ņemt vērā nesamērīgumu starp attiecīgā īpašuma vērtību un notiesātās personas likumīgajiem ienākumiem (
8
).
Visbeidzot attiecībā uz trešo personu aktīvu konfiskāciju (
9
) tā paredz, ka ir jāpierāda gan tas, ka aizdomās turētā vai apsūdzētā persona ir nodevusi noziedzīgi iegūtus līdzekļus trešai personai vai ka trešā persona ir saņēmusi šādus noziedzīgi iegūtus līdzekļus, kā arī tas, ka šī trešā persona zināja, ka šīs nodošanas vai saņemšanas mērķis bija izvairīties no konfiskācijas.
Treškārt, Tiesa nospriež, ka Direktīva 2014/42, lasot to kopsakarā ar Eiropas Savienības Pamattiesību hartas 47. pantu, nepieļauj tādu valsts tiesisko regulējumu, kurā par labu valstij ir atļauts konfiscēt īpašumu, par kuru tiek apgalvots, ka tas pieder personai, kura nav noziedzīgā nodarījuma izdarītāja, ja šai personai nav iespējas piedalīties konfiskācijas procedūrā. Šī direktīva uzliek dalībvalstīm pienākumu veikt nepieciešamos pasākumus, lai nodrošinātu, ka personām, kuras skar tajos paredzētie pasākumi, tostarp trešām personām, kuras apgalvo vai attiecībā uz kurām tiek apgalvots, ka tām pieder īpašums, kuru ir paredzēts konfiscēt, ir tiesības uz efektīvu tiesību aizsardzību un lietas taisnīgu izskatīšanu, lai aizstāvētu savas tiesības (
10
). Turklāt minētajā direktīvā ir paredzētas vairākas īpašas garantijas, lai nodrošinātu šādu trešo personu pamattiesību aizsardzību. Šo garantiju vidū ir tiesības uz advokāta palīdzību visā konfiskācijas procedūras laikā (
11
), kas acīmredzami ietver šo trešo personu tiesības tikt uzklausītām šīs procedūras ietvaros, tostarp tiesības aizstāvēt savas īpašumtiesības uz īpašumu, kuru ir paredzēts konfiscēt (
12
).
(
1
)	Eiropas Parlamenta un Padomes Direktīva 2014/42/ES (2014. gada 3. aprīlis) par nozieguma rīku un noziedzīgi iegūtu līdzekļu iesaldēšanu un konfiskāciju Eiropas Savienībā (OV 2014, L 127, 39. lpp.).
(
2
)	LESD 83. panta 1. punkts.
(
3
)	Direktīvas 2014/42 8. panta 8. punkts.
(
4
)	Direktīvas 2014/42 5. panta 2. punkts.
(
5
)	Direktīvas 2014/42 5. pants.
(
6
)	Direktīvas 2014/42 20. apsvērums.
(
7
)	Direktīvas 2014/42 21. apsvērums.
(
8
)	Direktīvas 2014/42 5. panta 1. punkts.
(
9
)	Direktīvas 2014/42 6. pants.
(
10
)	Direktīvas 2014/42 8. panta 1. punkts.
(
11
)	Direktīvas 2014/42 8. panta 7. punkts.
(
12
)	Direktīvas 2014/42 8. panta 9. punkts.